amanoisuno/poetBack huggingface dataset:
題季子廟 李季華 
季子讓社稷，又能聽國風。寧知千載後，蘋藻冷祠宮。
聽琴 王玄 
拂塵開按匣，何事獨顰眉。古調俗不樂，正聲君自知。
失鷺鶿 李歸唐 
惜養來來歲月深，籠開不見意沈吟。也知只在秋江上，明月蘆花何處尋。
銅雀妓 朱光弼 
魏王銅雀妓，日暮管弦清。一見西陵樹，心悲舞不成。
宮詞 朱光弼 
夢裏君王近，宮中河漢高。秋風能再熱，團扇不辭勞。
惆悵詩九首 顧甄遠 
魂黯黯兮情脈脈，簾風清兮窗月白。夢驚枕上爐燼銷，不見蕊珠宮裏客。禁漏聲稀蟾魄冷，紗廚筠簟波光淨。獨坐愁吟暗斷魂，滿窗風動芭蕉影。別恨離腸空惻惻，風動虛軒池水白。莫言靈圃步難尋，有心終效偷桃客。愁遇人間好風景，焦桐韻滿華堂靜。鑒鸞釵燕恨何窮，忍向銀床空抱影。綠槐影裏傍青樓，陌上行人空舉頭。煙水露花無處問，搖鞭凝睇不勝愁。役盡心神銷盡骨，恩情未斷忽分離。平生此恨無言處，只有衣襟淚得知。濃醪豔唱愁難破，骨瘦魂消病已成。若為多羅年少死，始甘人道有風情。淚滿羅衣酒滿卮，一聲歌斷怨傷離。如今兩地心中事，直是瞿曇也不知。橫泥杯觴醉複醒，愁牽時有小詩成。早知惹得千般恨，悔不天生解薄情。
登清居台 魏巒 
迤邐清居台，連延白雲外。側聆天上語，下視飛鳥背。
遊昌化精舍 柳明獻 
寶台侵漢遠，金地接霞高。何必遊天外，忻此契盧敖。
善卷先生壇 蔡昆 
幾到壇邊登閣望，因思遺跡詠今朝。當時為有重華出，不是先生傲帝堯。
句 蔡昆 
飄飄隨暮雨，颯颯落秋山。
題鄜州相思鋪 令狐挺 
誰把相思號此河，塞垣車馬往來多。只應自古征人淚，灑向空川作逝波。
鳳歸雲二首 滕潛 
金井欄邊見羽儀，梧桐枝上宿寒枝。五陵公子憐文彩，畫與佳人刺繡衣。飲啄蓬山最上頭，和煙飛下禁城秋。曾將弄玉歸雲去，金翿斜開十二樓。
藥圃 夏侯子雲 
綠葉紅英遍，仙經自討論。偶移岩畔菊，鋤斷白雲根。
讀孝經 方愚 
星彩滿天朝北極，源流是處赴東溟。為臣為子不忠孝，辜負宣尼一卷經。
贈葛氏小娘子 潘雍 
曾聞仙子住天臺，欲結靈姻愧短才。若許隨君洞中住，不同劉阮卻歸來。
送孫舍人歸湘州 梁陟 
盛才傾世重，清論滿朝歸。作隼他年計，為鴛此日飛。比肩移日近，抗首出郊畿。為報清漳水，分明照錦衣。
再登河陽城懷古 朱延 
客遊倦旅思，憩駕陟崇墉。元凱標奇跡，安仁擅美蹤。遠近濁河流，出沒青山峰。佇想空不極，懷古悵無從。
題瑩上人院 寇埴 
舍筏求香偈，因泉演妙音。是明捐俗網，何獨在山林。繚繞藤軒密，逶迤竹徑深。為傳同學志，茲宇可清心。
燕銜泥 馮渚 
雙燕碌碌飛入屋，屋中老人喜燕歸，裴回繞我床頭飛。去年為爾逐黃雀，雨多屋漏泥土落。爾莫厭老翁茅屋低，井旁寫水泥自足，銜泥上屋隨爾欲。